“O`zbekiston Respublikasida xizmat ko`rsatgan sport ustozi” ga malaka toifasi cheklanmagan muddatga beriladi

Hukumat qarori bilan Sport-ta`lim muassasalarining trener-o`qituvchilari va yo`riqchi-uslubchilariga malaka toifalarini berish bo`yicha davlat xizmatlari ko`rsatishning ma`muriy reglamenti tasdiqlandi. Bu haqda "Huquqiy axborot" kanali xabar berdi.
Unga ko`ra, davlat xizmati DXMlar yoki Yagona interaktiv davlat xizmatlari portali (YaIDXP) orqali Jismoniy tarbiya va sport vazirligi va uning hududiy boshqarmalari tomonidan ko`rsatiladi.
Trener-o`qituvchilarga quyidagi malaka toifalari beriladi:
ikkinchi toifali trener;
birinchi toifali trener;
oliy toifali trener.
Yo`riqchi-uslubchilarga quyidagi malaka toifalari beriladi:
ikkinchi toifali yo`riqchi-uslubchi;
birinchi toifali yo`riqchi-uslubchi;
oliy toifali yo`riqchi-uslubchi.
Davlat xizmati ko`rsatilgani uchun quyidagi miqdorda to`lovlar undiriladi:
ariza ko`rib chiqish uchun – BHMning 10 foizi (22 300 so`m) miqdorida;
malaka komissiyasini o`tkazish uchun – BHMning 1 baravari (223 000 so`m) miqdorida.
Davlat xizmatini olish uchun YaIDXP orqali murojaat qilinganda ko`rsatilgan to`lovlar summasining 90 foizi undiriladi.
“O`zbekiston Respublikasida xizmat ko`rsatgan sport ustozi”, "Qoraqalpog`iston Respublikasida xizmat ko`rsatgan sport ustozi" unvoniga, jismoniy tarbiya va sport sohasida ilmiy darajaga ega bo`lgan shaxslar haq to`lashdan ozod etiladi.
Malaka toifalari 5 yil muddatga beriladi. 
“O`zbekiston Respublikasida xizmat ko`rsatgan sport ustozi” unvoniga ega bo`lgan shaxslarga malaka toifalari cheklanmagan muddatga beriladi.
Mazkur reglament "Xalqaro toifali trener" malaka toifasini berishga nisbatan tatbiq etilmaydi.